রবিবার সকালে তাঁরা বাসটিকে বিমান থেকে আলাদা করতে সমর্থ হন। এয়ার ইন্ডিয়া কর্তৃপক্ষের অভিযোগ, বাসটি সরানোর ক্ষেত্রে জেট এয়ারওয়েজের কোনও সহায়তা পাওয়া যায়নি। এ ব্যাপারে প্রতিক্রিয়া জানতে জেট এয়ারওয়েজের মুখপাত্রকে ফোন করা হলেও তা বেজে গিয়েছে। জবাব মেলেনি এসএমএসেরও। 
সংবাদসংস্থা পিটিআই সূত্রের খবর, এই ঘটনায় এয়ার ইন্ডিয়া কর্তৃপক্ষ জেট এয়ারওয়েজের থেকে ৭০ কোটি টাকা ক্ষতিপূরণ দাবি করেছেন। বিগত কয়েকদিন বিমানটি উড়তে না পারায় আর্থিক ক্ষতিপূরণ বাবদ প্রাথমিকভাবে এই টাকা চাওয়া হয়েছে। 
এয়ার ইন্ডিয়ার তরফে জানানো হয়েছে, বাসটিকে সরানো গেলেও তাদের এটিআর ৪২ বিমানটির ‘ল্যান্ডিং গিয়ার’ এতটাই ক্ষতিগ্রস্ত হয়েছে যে, সেটিকে এদিন বিমান রাখার জন্য নির্দিষ্ট হ্যাঙ্গারে নিয়ে যাওয়াও সম্ভব হয়নি। এয়ার ইন্ডিয়া সূত্রের খবর, যেখানে দুর্ঘটনা ঘটেছিল, আপাতত বিমানটিকে সেখানেই ‘জ্যাক’ লাগিয়ে রাখা হয়েছে। বিমানটিকে কোনওভাবে হ্যাঙ্গারে নিয়ে যাওয়া যায় কি না, সে ব্যাপারে চিন্তাভাবনা করছেন এটিআর এবং এয়ার ইন্ডিয়ার ইঞ্জিনিয়ারেরা। এয়ার ইন্ডিয়ার তরফে আরও দাবি করা হয়েছে, এই ঘটনায় শুধু ‘ল্যান্ডিং গিয়ার’ই নয়, ক্ষতি হয়েছে বিমানের কাঠামোরও। বিমানবন্দর সূত্রের খবর, ইতিমধ্যেই ঘটনাস্থল পরিদর্শন করেছেন ভারতে অসামরিক বিমান চলাচলের নিয়ন্ত্রক সংস্থা ‘ডিজিসিএ’র আধিকারিকেরা। সূত্রের খবর, বিমানটিকে আদৌ কতটা সারানো সম্ভব তা নিয়ে ধন্দে রয়েছেন এয়ার ইন্ডিয়ার আধিকারিকেরাই। সেক্ষেত্রে বিমানটিকে বসিয়ে দেওয়া ছাড়া আর কোনও উপায় নেই। 
সংবাদসংস্থা পিটিআই জানিয়েছে, ইতিমধ্যেই বিমানের ক্ষতির বিষয়টি বিশদে খতিয়ে দেখা হচ্ছে। এয়ার ইন্ডিয়ার সঙ্গে যৌথভাবে এ কাজ করছে সহযোগী বিমান পরিষেবা প্রদানকারী সংস্থা অ্যালায়েন্স এয়ার। ক্ষয়ক্ষতির পরিমাণ খতিয়ে দেখার কাজ শেষ হলেই জেট এয়ারওয়েজকে নোটিস পাঠানো হতে পারে। এর পাশাপাশি জেট এয়ারওয়েজ এবং এয়ার ইন্ডিয়ার দু’টি বিমা সংস্থাও আলাদাভাবে ঘটনাটি খতিয়ে দেখছে বলেও সূত্রের খবর।
২২ ডিসেম্বর ভোর ৫টা নাগাদ জেট এয়ারওয়েজের টারম্যাক-বাসটি ক্রু মেম্বারদের নিয়ে তাদেরই একটি বিমানের দিকে যাওয়ার সময় ৩২ নম্বর বে-তে দাঁড়িয়ে থাকা এয়ার ইন্ডিয়ার শিলচরগামী এটিআর ৪২ বিমানের ডানদিকে ধাক্কা মারে। বাসের ধাক্কায় বিমানটি প্রায় ১০ ফুট এগিয়ে যায় বলে এয়ার ইন্ডিয়া সূত্রের খবর। এই ঘটনায় বাসটি বিমানের ডানদিকের ডানার নীচে আটকে যায়। এরপর থেকেই চাপানউতোর শুরু হয় জেট এয়ারওয়েজ এবং এয়ার ইন্ডিয়ার মধ্যে। জেট এয়ারওয়েজের কাছে বারবার সাহায্য চেয়েও তা মেলেনি বলে অভিযোগ করেন এয়ার ইন্ডিয়া কর্তৃপক্ষ। যদিও অভিযোগ অস্বীকার করেন জেট কর্তৃপক্ষ।